लेकिन सूचना की इस सुलभता से पैदा होने वाले सवाल यहीं खत्म नहीं होते. कहा जा रहा है कि गूगल-इफेक्ट की जद में आए लोगों में आपसी संवाद और भरोसा कम हो रहा है. वे अपने दोस्तों, रिश्तेदारों और यहां तक कि डॉक्टर से भी ज्यादा भरोसा गूगल से मिलने वाली जानकारियों पर कर रहे हैं. जैसा कि कुछ समय पहले अखबार द हिंदू में प्रकाशित अपने एक लेख में डॉ टी रामाप्रसाद बताते हैं. तमिलनाडु के इरोड जिले में प्रैक्टिस करने वाले डॉ रामाप्रसाद के पास एक मरीज आया. उसे कुछ समय से बुखार और खांसी की शिकायत थी. चेकअप और कुछ परीक्षणों के बाद डॉक्टर ने उसे बताया कि उसे फेफड़ों की टीबी है. इसके बाद उन्होंने उसे कुछ दवाइयां दे दीं. लेकिन उस मरीज ने दवाइयां नहीं लीं. एक हफ्ते बाद वह डॉक्टर के पास वापस आया. इस दौरान उसने गूगल की मदद से फेफड़ों की टीबी पर काफी रिसर्च कर ली थी. उसने डॉक्टर से कहा कि उन्हें टीबी की पुष्टि के लिए और भी टेस्ट करने चाहिए. डॉक्टर रामाप्रसाद के मुताबिक उन्होंने मरीज को काफी समझाया कि उनका अनुभव उन्हें बता रहा है कि उसे टीबी ही है और जिन परीक्षणों की वह बात कर रहा है उन्हें हाल ही में विश्व स्वास्थ्य संगठन ने गैरजरूरी बताया है. लेकिन वह मानने को तैयार नहीं था. इस चक्कर में कई दिन और निकल गए. इस दौरान उसकी हालत बिगड़ती चली गई और आखिर में उसे आईसीयू में भर्ती होना पड़ा.